text: ”Pilatus segði við teir: ”Her hava tit vaktarmenn; farið avstað og haldið so væl vakt, sum tit vita best” Evangeliið eftir Matteus Kapittul 27.
text: #000002
text: Ja, Pilatus, ger endiliga tað! Hetta er hin ringi samvitskuóttin, sum talar. Hugsa sær, um tað nú kortini skuldi veri satt, at tað vóru sterkari maktir aftanfyri henda profet, sum hann hevði dømt til deyða!
text: #000003
text: Gott er at ganga við klettagrøvina í garðinum hjá Jósef úr Arimateu. Her er staðið, sum teir løgdu hann. Men hann er ikki her. Vit skulu ikki leita eftir lívsins Harra í garði teirra deyðu, tí her er hann ikki. Pætur ápostul sigur, at Jesus fór og prædikaði fyri andunum, sum vóru í varðveitslu. (fyrra Pætursbræv 3. 19) Og vit siga í trúarjáttanini: Niðurfarin til heljar, ella rættari: Niðurfarin til deyðsríkið. Tað má altso vera ein formur fyri lívi og tilvitsku í deyðans landi, tá ið hann kundi prædika evangeliið fyri teimum í gamla sáttmálanum, (fyrra Pætursbræv 4. 6) og hann má sjálvur hava sagt vinum sínum um hetta í teir fjøruti dagarnar eftir páskir.
text: #000004
text: Meðan hitt høga ráðið við nøgdsemi gníggjar hendurnar, tí tað loksins er gjørdur endi á ruðuleikanum í býnum, og meðan Pilatus ikki hevur tað gott við seg sjálvan, tendrast ljósini har, sum heimsins skuggar ráða, og Guðs einglar eru á veg fyri at boða páskasigurin.
text: #000005
text: Vit onnur fara í kirkjugarðin at vitja grøvina hjá okkara kæru og endurtaka orðini, ið ljóðaðu, áðrenn tríggir spakar við mold vóru sleptir niður á kistulokið: Lovaður veri Guð og faðir várs Harra Jesu Krists, sum eftir miklu miskunn síni hevur endurføtt okkum til livandi vónar fyri uppreisn Jesu Krists frá deyðum!
text: #000006
text: - Tað er friður við klettagrøvina í garðinum hjá Jósef. Tí her er vón. Her við Jesu grøv er tað satt: Tey hava sligið Guð í hel, og tey vita ikki, hvat tað er, tey hava gjørt, Við Jesu grøv tola vit deyðan. Her er ikki sólsetur og kvøld, men sólarris og morgun. Og skjótt kemur hin signaði, ævigi dagur.
text: #000007